b'\n_START_ARTICLE_\nCoves de Mogao\n_START_SECTION_\nDescripci\xc3\xb3\n_START_PARAGRAPH_\nLes coves de Mogao s\xc3\xb3n les m\xc3\xa9s conegudes de les coves budistes xineses i s\xc3\xb3n, amb Longmen i Yungang, un dels tres indrets xinesos notoris per les seves escultures i pintures de tem\xc3\xa0tica religiosa i de la vida quotidiana dels monjos. Les coves tenen mides molt diverses i han estat cavades en un penya-segat de gres. Nom\xc3\xa9s una trentena de cavitats s\xc3\xb3n visitables per al p\xc3\xbablic._NEWLINE_Normalment, es comen\xc3\xa7ava a excavar per dalt i es feia la cavitat desitjada. Despr\xc3\xa9s, es cobria amb una teulada de fusta i es recobria tot amb estuc i palla. Llavors, els pintors feien la tasca m\xc3\xa9s delicada de pintar els budes, escenes del budisme i de la vida de fa m\xc3\xa9s de mil anys._NEWLINE_Actualment, aquest lloc \xc3\xa9s una important atracci\xc3\xb3 tur\xc3\xadstica, i \xc3\xa9s objecte de recerques arqueol\xc3\xb2giques. La conservaci\xc3\xb3, tanmateix, presenta nombrosos problemes per l\'aven\xc3\xa7 de la sorra, que s\'intenta solucionar amb la instal\xc2\xb7laci\xc3\xb3 de portes.\n_START_SECTION_\nHist\xc3\xb2ria\n_START_PARAGRAPH_\nUna llegenda local afirma que, el 366, el monjo budista Lezun (Lo-tsun) va tenir una visi\xc3\xb3 de mil budes, i va conv\xc3\xa8ncer un pelegr\xc3\xad de la ruta de la Seda de construir-ne els primers temples. Els temples es van multiplicar, per arribar a m\xc3\xa9s d\'un miler. Del segle\xc2\xa0iv al XIV, els monjos de Dunhuang van reunir manuscrits procedents d\'Occident, i els pelegrins van comen\xc3\xa7ar a adornar els murs de les grutes amb pintures que cobreixen 42.000 m\xc2\xb2. La majoria dels dibuixos daten, tanmateix, de la dinastia Tang, entre el segle\xc2\xa0vii i el X. Les grutes van ser abandonades al segle XIV._NEWLINE_Els monjos budistes portaven en aquestes grutes una vida austera perseguint la il\xc2\xb7luminaci\xc3\xb3. Les pintures ajudaven a la meditaci\xc3\xb3; servien tamb\xc3\xa9 per a la instrucci\xc3\xb3 dels analfabets en mat\xc3\xa8ria de llegendes i de creences budistes._NEWLINE_Les pintures descriuen la vida i l\'obra del Sakyamuni, el Buda hist\xc3\xb2ric. Per\xc3\xb2 aquest lloc de pietat tamb\xc3\xa9 mostra les escenes en qu\xc3\xa8 es barregen diverses cultures orientals, sobretot hinduistes._NEWLINE_Les coves van ser objecte de diverses onades de degradaci\xc3\xb3: els musulmans van deteriorar-ne l\'estatu\xc3\xa0ria. Les cavitats van servir de refugis als russos blancs al comen\xc3\xa7ament del segle\xc2\xa0xx. En canvi, la Revoluci\xc3\xb3 cultural va preservar l\'indret, probablement gr\xc3\xa0cies a la intervenci\xc3\xb3 de Zhou Enlai._NEWLINE_Al comen\xc3\xa7ament del segle\xc2\xa0xx, un taoista xin\xc3\xa8s de nom Wang Yuanlu, anomenat "l\'abat Wang", es va fer guardi\xc3\xa0 d\'aquests temples, on va descobrir un conjunt considerable de manuscrits anteriors al segle XI (manuscrits de Dunhuang) en una cova amagada fins aleshores. Aquest fet va atreure els exploradors europeus, que van travessar l\'\xc3\x80sia per intentar veure\'ls i obtenir-los. Wang va comen\xc3\xa7ar una ambiciosa renovaci\xc3\xb3 dels temples, amb l\'ajut de donacions procedents de les ciutats ve\xc3\xafnes, per\xc3\xb2 tamb\xc3\xa9 subministrades per exploradors europeus com sir Aurel Stein i Paul Pelliot. Nom\xc3\xa9s una quarta part dels documents descoberts va romandre a la Xina, la resta es va dispersar per tot el m\xc3\xb3n, sobretot al Museu Guimet de Par\xc3\xads i al British Museum de Londres.'